Patent egasining ochiq litsenziyaga doir huquqni taqdim etish to‘g‘risidagi arizasini topshirish va ko‘rib chiqish hamda bunday ariza to‘g‘risidagi ma’lumotlarni e’lon qilish qoidalarini tasdiqlash haqida

“Ixtirolar, foydali modellar va sanoat namunalari to‘g‘risida” va “Seleksiya yutuqlari to‘g‘risida”gi O‘zbekiston Respublikasi qonunlariga muvofiq buyuraman:
 1. “Patent egasining ochiq litsenziyaga doir huquqni taqdim etish to‘g‘risidagi arizasini topshirish va ko‘rib chiqish hamda bunday ariza to‘g‘risidagi ma’lumotlarni e’lon qilish qoidalari” ilovaga* muvofiq tasdiqlansin.
 2. Ushbu buyruq O‘zbekiston Respublikasi Adliya vazirligida davlat ro‘yxatidan o‘tkazilgandan so‘ng 10 kun o‘tgandan keyin kuchga kiradi.
 Patent egasining ochiq litsenziyaga huquq berish haqidagi arizasini topshirish va ko‘rib chiqish va shunday ariza to‘g‘risidagi ma’lumotlarni chop etish qoidalari (bundan keyingi o‘rinlarda Qoidalar deb yuritiladi) O‘zbekiston Respublikasining “Ixtirolar, foydali modellar va sanoat namunalari to‘g‘risida”gi va “Seleksiya yutuqlari to‘g‘risida”gi qonunlariga muvofiq O‘zbekiston Respublikasi Adliya vazirligida (bundan buyon matnda Vazirlik deb yuritiladi) patent egasining ochiq litsenziyaga huquq berish haqidagi arizasini topshirish va ko‘rib chiqish va shunday ariza to‘g‘risidagi ma’lumotlarni chop etish qoidalarini belgilaydi.
 1. “Ixtirolar, foydali modellar va sanoat namunalari to‘g‘risida”gi O‘zbekiston Respublikasi Qonunining 32-moddasi va “Seleksiya yutuqlari to‘g‘risida”gi O‘zbekiston Respublikasi Qonunining 39-moddasiga muvofiq patent egasining ochiq litsenziyaga huquq berish to‘g‘risidagi arizasi (bundan keyingi o‘rinlarda ariza deb yuritiladi) Vazirlikka topshiriladi.
 2. Ariza Vazirlikda ro‘yxatga olingan sanoat mulkining tegishli namunasi, seleksiya yutug‘idan foydalanishga huquq berish to‘g‘risidagi litsenziya shartnomasi mavjud bo‘lgan holda, ushbu litsenziya shartlariga binoan patent egasi shartnomaning amal qilish muddati o‘tmasdan litsenziya berish huquqiga ega bo‘lmay turib, topshirilishi mumkin emas. 
 3. Topshirilgan ariza chaqirib olinmaydi.
 4. Arizani topshirishga oid ishlar patent egasi tomonidan mustaqil ravishda, vakil orqali yoki vakolatlari qonunchilik hujjatlariga muvofiq rasmiylashtirilgan ishonchnoma bilan tasdiqlangan patent vakili tomonidan amalga oshiriladi.
 5. Ariza to‘g‘risidagi ma’lumotlarni e’lon qilish uchun belgilangan miqdorda patent boji to‘lanadi.
 6. Patent egasi tomonidan har bir shaxsga sanoat namunasi obyekti, seleksiya yutug‘idan foydalanish uchun huquq berishda Vazirlikka quyidagi hujjatlar topshiriladi:
 a) patent egasining mazkur Qoidalarga ilovada keltirilgan shaklda tuzilgan ochiq litsenziyaga huquq berish to‘g‘risidagi arizasi. Ariza o‘zbek tili yoki rus tilida bir nusxada topshiriladi. Xorijiy ismlar va nomlar o‘zbekcha yoki ruscha transliteratsiyada keltiriladi.
 Ariza bitta patentga tegishli bo‘lishi kerak.
 Patent egalarining ariza topshirish haqidagi roziligi taqdim etilayotgan bironta boshqa hujjatda qayd etilmagan bo‘lsa, arizani ularning hammalari imzolaydi.
 Ariza yuridik shaxs nomidan korxona, tashkilot rahbari yoki buning uchun vakolatli shaxs tomonidan uning lavozimi ko‘rsatilgan holda imzolanadi.
 Imzolar imzolayotgan shaxs (shaxslar)ning familiyasi, ismi va otasi ismining bosh harflari ko‘rsatilgan holda ochib beriladi;
 b) patentning asl nusxasi (dublikati);
 v) vorislik huquqi yoki merosxo‘rlik huquqini tasdiqlovchi hujjat (zarur bo‘lgan hollarda);
 g) vakil vakolatlarini tasdiqlaydigan ishonchnoma (zarur bo‘lgan hollarda);
 d) ariza to‘g‘risidagi ma’lumotlarni e’lon qilish uchun belgilangan miqdorda patent boji to‘langanini tasdiqlaydigan hujjat.
 Belgilangan miqdorda patent boji to‘langanini tasdiqlaydigan hujjat taqdim etilmagan bo‘lsa, bu holda arizani ko‘rib chiqish bo‘yicha yuridik ahamiyatga molik harakatlar amalga oshirilmaydi.
 7. Arizaga ilova qilinayotgan hujjatlar o‘zbek, rus yoki boshqa tilda taqdim etilishi mumkin. Agar hujjatlar boshqa tilda taqdim etilgan bo‘lsa, ularning o‘zbek yoki rus tiliga tarjimalari ilova qilinadi. 
 8. Ariza va unga ilova qilingan hujjatlar bevosita Vazirlikka topshiriladi yoki pochta orqali jo‘natiladi.
 9. Ariza va unga ilova qilingan hujjatlar kelib tushgan kundan e’tiboran o‘n besh kunlik muddat ichida Vazirlik hamma zarur hujjatlarning mavjudligi va ularning mazkur Qoidalar talablariga muvofiqligini tekshiradi.
 10. Kerakli hujjatlar mavjud bo‘lmagan yoki hujjatlarga mazkur Qoidalarda belgilangan talablar buzilgan xollarda, ariza topshirgan shaxsga bildirishnoma yuboriladi va unda bildirishnoma yuborilgan sanadan boshlab uch oy mobaynida mavjud bo‘lmagan va/yoki to‘g‘rilangan hujjatlarni taqdim etish taklif qilinadi.
 Bunda arizani ko‘rib chiqish bo‘yicha belgilangan muddatning kechishi yetishmagan yoki to‘g‘rilangan hujjatlarning oxirgisi kelib tushkunga qadar to‘xtatib turiladi.
 11. Taqdim etilgan hujjatlar mazkur Qoidalar talablariga mos kelgan hollarda, Vazirlik ariza topshirgan shaxsni uning arizasi qabul qilinganligi to‘g‘risida xabardor etadi. Ariza to‘g‘risidagi ma’lumotlar qanday obyektga nisbatan topshirilganiga qarab, Ixtirolar, foydali modellar, sanoat namunalari, o‘simlik navlari va hayvon zotlarining Davlat reyestrlariga kiritiladi.
 12. Taqdim etilgan hujjatlar mazkur Qoidalar talablariga mos kelmagan, shuningdek to‘g‘rilangan va yetishmagan hujjatlar belgilangan muddatda taqdim etilmagan hollarda, Vazirlik ariza topshirgan shaxsga arizani qabul qilish rad etilgani to‘g‘risida asosli dalillar keltirilgan bildirishnoma yuboradi va, arizadan tashqari, hamma taqdim etilgan hujjatlarni qaytarib beradi.
 13. Vazirlikning rasmiy Axborotnomasida ariza to‘g‘risidagi quyidagi ma’lumotlar e’lon qilinadi:
 patent raqami;
 talabnoma raqami;
 sanoat namunasi obyekti, seleksiya yutug‘ining ro‘yxatga olingani to‘g‘risidagi ma’lumotlar e’lon qilingan Vazirlik rasmiy Axborotnomasining soni va yili;
 Xalqaro patent klassifikatsiyasi (XPK) / Sanoat namunalarining xalqaro klassifikatsiyasi (SNXK)ning indeksi (sanoat mulki obyektiga nisbatan ko‘rsatiladi);
 sanoat mulki obyekti, seleksiya yutug‘ining nomi;
 patent egasi;
 yozishma uchun manzil.
 14. Vazirlik ariza to‘g‘risidagi ma’lumotlar Vazirlikning rasmiy Axborotnomasida e’lon qilingan sanadan e’tiboran 10 kun muddatda patentda tegishli belgi qo‘yadi va uni ariza topshirgan shaxsga yuboradi.